Budyšin (CK/SN). Za hladanje swojich dźěći w dnjowych přebywanišćach změja starši w Budyšinje wot 1. měrca 2018 wjace płaćić. Tole su měšćanscy radźićeljo wčera z dwěmaj napřećiwnymaj hłosomaj a jednym wzdatym wobzamkli. Za dźewjeć hodźin w žłobiku wučinja měsačny staršiski podźěl potom 209,33 eurow a tuž 7,08 eurow wjace hač dotal. Za dźewjeć hodźin w pěstowarni změja starši 128,45 eurow na měsac płaćić – 3,92 eurow wjace. Za šěsć hodźin w horće zwyši so płaćizna wo 1,42 na 73,72 eurow. Za spěchowanski hort dyrbja starši hišće hłubšo do móšnje přimnyć. Tam podróši so hladanje wo 19,51 na 82,13 eurow. Wot třećeho dźěsća w jednym zarjadnišću starši scyła ničo płaćić njetrjebaja. To je nowe a wotpowěduje prócowanjam radźićelow a swójbneje rady města. To njeje jeno symbol, rjekny socialny měšćanosta Robert Böhmer. Wón wobhladuje to tež jako powabk, wšako bě lońša kwota porodow w Budyšinje z 2,2 sobu najwyša po wšej Němskej.
szl_Latn